الکافی فی القراءات السبع

"الکافی فی القراءات السبع" از ابن شریح، علمِ قراءات کی قدیم اور بنیادی کتب میں سے ایک ہے۔
یہ کتاب سات متواتر قراءتوں پر مشتمل ہے، جنہیں مصنف نے نہایت باریک بینی اور صحت کے ساتھ نقل کیا ہے۔
مصنف نے ان قراءتوں کو نہ صرف تحریری شکل میں پیش کیا، بلکہ قراءات کے سب سے اہم اور بنیادی ذریعہ — یعنی بالمُشافہ تلقین اور زبانی روایت — کے ساتھ مربوط انداز میں بیان کیا۔ اس کتاب کی علمی قدر و منزلت کے سبب، متعدد ائمہ نے اسے اسناد کے ساتھ روایت کیا اور بعض دیگر علما نے اسے بطور اصل ماخذ استعمال کیا اور اس سے اپنے مؤلفات کے لیے مواد اخذ کیا۔[مقدمة كتاب الكافي في القراءات السبع، بتحقيق: سالم غرم الله الزهراني، جامعة أم القرى، (ص129)]
 مصنفِ کتاب کا تعارف 
مصنف اس کتاب کا نام محمد بن شُرَیح بن أحمد بن محمد بن شُرَیح بن يوسف بن عبد الله بن شُرَیح الرُّعَینی الإشبیلی الأندلسی المالکی ہے۔
آپ کا تعلق اندلس کے مشہور شہر اشبیلیہ (Seville) سے تھا، جو اُس زمانے میں بنو عباد کی حکومت کا مرکز تھا۔
ابن شریح نے اشبیلیہ میں علمی نشو و نما پائی اور وہیں طلبِ علم کا آغاز کیا۔ پھر سنہ 433 ہجری میں مشرق کی طرف سفر کیا، حج ادا کیا اور اس سفر کے دوران قراءات، روایات اور حدیث کا علم حاصل کیا۔
آپ نے مصر میں بھی مختلف علما اور قُرّاء سے قراءت پڑھی اور واپس آکر اشبیلیہ میں خطابت کے منصب پر فائز ہوئے اور تدریس و اشاعتِ علم میں مشغول رہے یہاں تک کہ وفات پائی۔
 آپ کے اساتذہ میں شامل ہیں:
ابو عباس احمد بن نفیس، جو مصر میں بلند اسناد کے حامل تھے۔
حسن بن محمد بغدادی
مکی بن ابی طالب قیسی (جو علم قراءات کے مشہور امام ہیں)
 آپ کے شاگردوں میں شامل ہیں:
آپ کے صاحبزادے ابو الحسن شریح بن محمد بن شریح
عیسیٰ بن حزم بن عبد اللہ بن الیسع
احمد بن خلف بن عیسون
منصور بن خیر بن یَملی مغراوی
اور دیگر کئی علما و طلبہ جنھوں نے آپ سے علم حاصل کیا۔https://tarajm.com/people/19805
 کتاب کی اہمیت 
کتاب "الکافی فی القراءات السبع" علمِ قراءات کی قدیم اور بنیادی کتابوں میں شمار ہوتی ہے، کیونکہ اس کے مصنف ابن شُرَیح (وفات: 476ھ) ان علما میں سے ہیں جنھوں نے اس علم میں ابتدا ہی میں تصنیف کا اہتمام کیا۔
یہ کتاب قراءاتِ سبعہ (سات قراءتوں) پر مشتمل ہے، جنہیں مؤلف نے تحقیق و ضبط کے ساتھ مرتب کیا ہے۔ کتاب میں قراءات کو صرف تحریری طور پر نہیں، بلکہ اصل و اہم ترین ذریعہ یعنی سماع و مشافہہ (شیوخ سے زبانی روایت) کے ساتھ نقل کیا گیا ہے۔ 
اس کی بلند علمی قدر و قیمت کی بنا پر متعدد ائمہ نے اسے سند کے ساتھ روایت کیا اور امام ابن الجزری نے اپنی شہرہ آفاق کتاب "النشر فی القراءات العشر" میں اسے بنیادی ماخذ کے طور پر استعمال کیا اور ابن شریح کے اقوال اور آرائے قراءت پر تفصیلاً گفتگو کی۔

 کتاب میں مؤلف کا طریقۂ کار (منہج) 
ابن شُرَیح نے کتاب کو پانچ بڑے ابواب یا اقسام میں تقسیم کیا:
 . مقدمہ
جس میں کتاب کا مقصد، عنوان (الکافی فی القراءات السبع) اور مؤلف کا اجمالی منہج بیان کیا گیا۔
 . تراجم و اسانید
اس حصے میں سات قاریوں اور ان کے راویوں کا تعارف دیا، پھر مؤلف نے ان قراء تک اپنی اسناد بیان کیں اور بالآخر قراء سبعہ کی اسناد نبی اکرم ﷺ تک نقل کیں۔
 . اصول القراء
اس حصے میں قراء سبعہ کے قراءتی اصول اور ان کے باہمی اختلافات کو بیان کیا۔
 . فرش الحروف
یہاں ہر سورۂ قرآن کے لحاظ سے الفاظ و آیات میں وارد قراءتوں کے اختلافات کو ذکر کیا، قرآن کی سورتوں کی ترتیب کے مطابق۔
 . خاتمہ
مؤلف نے کتاب کے اختتام پر ایک مختصر مگر مفید خاتمہ تحریر کیا۔مقدمة كتاب الكافي في القراءات السبع، بتحقيق: سالم غرم الله الزهراني، جامعة أم القرى، (ص103)]
 کتاب کی خصوصیات 
 مصنف نے صرف وہی قراءتیں ذکر کیں جنہیں انھوں نے اپنے اساتذہ سے بالمشافہ سیکھا تھا، ان روایات کو ترک کر دیا جنہیں وہ خود نہیں پڑھے تھے۔
 کتاب مختصر اور جامع ہے، اضافی تفصیلات اور غیر ضروری طوالت سے بچا گیا ہے۔
 مؤلف نے قراءتیں اسانید کے ساتھ ذکر کی ہیں، تاکہ علمی و روایتی اعتبار سے ان کی صحت واضح ہو۔
 کتاب کی ترتیب و تنظیم نہایت عمدہ ہے، مضامین اور ابواب ایک دوسرے سے مربوط ہیں۔
 مشابہ قراءات کو ایک ساتھ ذکر کر کے علمی انداز میں منظم کیا گیا ہے۔
 کتاب میں علم الوقف والابتداء (رکنے اور شروع کرنے کے قواعد) پر خاص توجہ دی گئی ہے اور یہ واضح کیا گیا ہے کہ کہاں رکنا بہتر ہے اور کہاں نہیں۔

 حوالہ جات 

زمرہ:کتب علوم القرآن